### NN 1/2023 (2.1.2023.), Rješenje Visokog upravnog suda Republike Hrvatske poslovni broj: Usoz-143/22-15 od 12. prosinca 2022.

VISOKI UPRAVNI SUD REPUBLIKE HRVATSKE

16

RJEŠENJE

Visoki upravni sud Republike Hrvatske u vijeću sastavljenom od sutkinja toga suda Ljiljane Karlovčan-Đurović, predsjednice vijeća, dr. sc. Sanje Otočan, Senke Orlić-Zaninović, Gordane Marušić-Babić i Blanše Turić, članica vijeća, uz sudjelovanje više sudske savjetnice Ivane Mamić Vuković, zapisničarke, rješavajući povodom prijedloga D. J. iz Z., i I. L. iz S., koje zastupa mr. sc. K. V., odvjetnica iz Z., za obustavu izvršenja općeg akta, na sjednici vijeća održanoj dana 12. prosinca 2022.

riješio je

I. Obustavlja se izvršenje Odluke o izmjenama i dopunama Odluke o novčanoj pomoći za roditelja odgojitelja, klasa: 024-01/22-03/320, urbroj: 251-16-04-22-7 od 8. rujna 2022. (»Službeni glasnik Grada Zagreba«, 25/22.).

II. Obustava izvršenja Odluke iz točke I. izreke ovog rješenja nastupa danom donošenja rješenja.

III. Obustava izvršenja Odluke iz točke I. izreke ovog rješenja traje do donošenja odluke Visokog upravnog suda Republike Hrvatske u postupku ocjene zakonitosti toga općeg akta.

Obrazloženje

1. U predmetu Usoz-143/2022 D. J. iz Z. i još 277 osoba podnijeli su ovome Sudu zajedničku obavijest o nezakonitosti Odluke o izmjenama i dopunama Odluke o novčanoj pomoći za roditelja odgojitelja, klasa: 024-01/22-03/320, urbroj: 251-16-04-22-7 od 8. rujna 2022. (»Službeni glasnik Grada Zagreba«, 25/22. – dalje: Odluka).

2. U istom predmetu su D. J. iz Z. i I. L. iz S. podnijeli prijedlog za obustavu izvršenja osporenog općeg akta sukladno članku 85. Zakona o upravnim sporovima (»Narodne novine«, 20/10., 143/12., 152/14., 94/16. – odluka Ustavnog suda Republike Hrvatske; 29/17. i 110/21. – dalje: ZUS).

3. U navedenom prijedlogu ističu da je osporavana Odluka stupila na snagu 17. rujna 2022., da su do stupanja na snagu osporavane Odluke 17. rujna 2022., roditelji odgojitelji ostvarivali na temelju Odluke iz 2018. mjesečnu novčanu pomoć u iznosu od 65 % prosječne bruto plaće djelatnika u gospodarstvu Grada Z. za razdoblje I. do VIII. mjesec prethodne godine. Navode da se osporavanom Odlukom iznosi novčane pomoći koji se isplaćuju znatno smanjuju, i to od 1. travnja 2023. do 30. lipnja 2023. u iznosu neto minimalne plaće za 2023. u Republici Hrvatskoj, od 1. srpnja 2023. do prestanka novčane pomoći sukladno članku 7. Odluke u iznosu od 50 % neto minimalne plaće za tekuću godinu u Republici Hrvatskoj. Nadalje navode da je roditeljima odgojiteljima osporavanom Odlukom, između ostalog, propisan prestanak novčane pomoći posljednjeg dana u mjesecu u kojem je dijete za koje je ostvarena novčana pomoć navršilo 7 godina, a da je do stupanja na snagu osporene Odluke novčana pomoć roditeljima odgojiteljima prestala posljednjeg dana u mjesecu u kojem je dijete za koje je ostvarena novčana pomoć navršilo 15 godina. Posebno navode da će se pojedinačni akti kojima se odlučuje o iznosima, odnosno o smanjivanju i prestanku novčane pomoći sukladno osporavanoj Odluci donijeti već do 31. prosinca 2022. Ističu kako novčanu pomoć tranutačno koristi gotovo 6.000 korisnika i da ona obuhvaća više od 21.000 djece. Stoga, s obzirom da je osporavana Odluka stupila na snagu 17. rujna 2022., a pojedinačni akti kojima se odlučuje o iznosima, odnosno o smanjivanju i prestanku novčane pomoći sukladno osporavanoj Odluci, donijet će se već do 31. prosinca 2022., predlažu žurno donošenje rješenja kojim se obustavlja izvršenje Odluke.

4. Navedena obavijest građana i prijedlog za obustavu izvršenja osporene Odluke dostavljen je na očitovanje Gradskoj skupštini Grada Z., donositelju općeg akta. Iz očitovanja Odbora za Statut, Poslovnik i propise Gradske skupštine, vezano za prijedlog podnositelja za obustavom izvršenja, proizlazi da bi obustava izvršenja Odluke doprinijela pravnoj nesigurnosti i Grada Z. i korisnika, zaustavila već započete poslove nadležnog gradskog ureda, onemogućila adekvatno planiranje gradskog proračuna za iduću godinu, pa posljedično i planiranje redovitih aktivnosti Grada Z. u idućoj godini. Navodi da je Odluka sukladna Zakonu te predlaže da se ocijeni zakonitom, a prijedlog za obustavom izvršenja odbije.

5. Osporavana odluka glasi:

Na temelju članka 41. točke 2. Statuta Grada Zagreba (»Službeni glasnik Grada Zagreba«, 23/16., 2/18., 23/18., 3/20., 3/21., 11/21. – pročišćeni tekst i 16/22.) Gradska skupština Grada Z. na 15. sjednici 18. rujna 2022. donijela je

Odluku o izmjenama i dopunama
 Odluke o novčanoj pomoći za roditelja odgojitelja

Članak 1.

U Odluci o novčanoj pomoći za roditelja odgojitelja (»Službeni glasnik Grada Zagreba«, 10/18. i 20/21.) u članku 3. stavku 1. alineji 1. riječi: »i dalje neprekidno dok prima novčanu pomoć« brišu se.

U alineji 4. riječi: »i dalje neprekidno dok prima novčanu pomoć« brišu se.

U alineji 6. iza riječi: »obrazovanja« dodaju se riječi: »u vrijeme podnošenja zahtjeva.«.

Članak 2.

U članku 4. iza riječi: »ako« dodaju se riječi: »u vrijeme podnošenja zahtjeva«.

Članak 3.

U članku 5. stavku 2. mijenja se i glasi:

»Novčana pomoć se isplaćuje mjesečno, i to:

– do 31. ožujka 2023. u iznosu od 65 % prosječne bruto plaće djelatnika u gospodarstvu Grada Zagreba za razdoblje I. do VIII. mjesec prethodne godine;

– od 1. travnja 2023. do 30. lipnja 2023. u iznosu neto minimalne plaće za 2023. u Republici Hrvatskoj;

– od 1. srpnja 2023. do prestanka novčane pomoći sukladno članku 7. ove Odluke u iznosu od 50% neto minimalne plaće za tekuću godinu u Republici Hrvatskoj«.

Članak 4.

Članak 7. mijenja se i glasi:

»Novčana pomoć prestaje:

– 30. rujna 2023., korisniku čije je dijete za koje je ostvarena novčana pomoć navršilo 7 godina ili će do 30. rujna 2023. navršiti 7 godina;

– posljednjeg dana u mjesecu u kojem je dijete za koje je ostvarena novčana pomoć navršilo 7 godina, korisniku čije će dijete navršiti 7 godina nakon 30. rujna 2023;

– posljednjeg dana u mjesecu u kojem je odjavljeno prebivalište u Gradu Zagrebu ili je evidentiran privremeni odlazak iz Republike Hrvatske korisnika ili djece;

– posljednjeg dana u mjesecu u kojem je podnesen zahtjev za prestankom novčane pomoći od strane korisnika;

– posljednjeg dana u mjesecu u kojem su dijete za koje je ostvarena novčana pomoć ili ostala djeca ispisana iz osnovne škole na području Grada Zagreba ili Zagrebačke županije;

– posljednjeg dana u mjesecu u kojem se navršava šest mjeseci od kada je preminulo dijete za koje je ostvarena novčana pomoć.«

O prestanku novčane pomoći iz ovog članka nadležno gradsko upravno tijelo odlučit će po službenoj dužnosti«.

Članak 5.

U članku 10. stavku 1. riječi: »zaključke iz članka 6. i 7. ove odluke« zamjenjuju se riječima: »pojedinačne akte nadležnog gradskog upravnog tijela donesene na temelju ove odluke«, a riječ: »zaključka« zamjenjuju se riječima: »pojedinačnog akta«.

Članak 6.

O iznosima novčane pomoći i razlozima prestanka novčane pomoći sukladno ovoj odluci nadležno gradsko upravno tijelo će po službenoj dužnosti donijeti pojedinačne akte, radi usklađenja s odredbama ove odluke do 31. prosinca 2022.

Članak 7.

Postupci radi utvrđivanja prestanka novčane pomoći započeti prije dana stupanja na snagu ove odluke, dovršit će se prema odredbama ove odluke.

Članak 8.

Ova Odluka stupa na snagu osmog dana od dana objave u Službenom glasniku Grada Zagreba.

Klasa: 024-01/22-03/320,

Urbroj: 251-16-04-22-7,

Zagreb, 8. rujna 2022.

6. Navedena osporena Odluka, klasa: 024-01/22-03/320, urbroj: 251-16-04-22-17 od 8. rujna 2022., objavljena je u Službenom glasniku Grada Zagreba dana 9. rujna 2022., te je sukladno članku 8. stupila na snagu 17. rujna 2022.

7. Člankom 85. stavkom 2. ZUS-a propisano je da sud može do donošenja presude rješenjem obustaviti izvršenje osporenog općeg akta.

8. Prema ocjeni ovoga Suda, razlozi kojima podnositelji obrazlažu prijedlog za obustavu izvršenja općeg akta su osnovani.

9. Naime, sukladno odredbi članka 83. ZUS-a postupak ocjene zakonitosti općeg akta može se pokrenuti na dva načina. Prema stavku 1. navedenog članka postupak ocjene zakonitosti općeg akta Visoki upravni sud pokreće na zahtjev fizičke ili pravne osobe ili skupine osoba povezanih zajedničkim interesom, ako je pojedinačnom odlukom javnopravnog tijela koja se temelji na općem aktu došlo do povrede njihova prava ili pravnog interesa. Zahtjev se podnosi u roku od 30 dana od dostave odluke. Stavkom 2. navedenog članka 83. ZUS-a propisano je da postupak ocjene zakonitosti općeg akta Visoki upravni sud može pokrenuti po službenoj dužnosti, na temelju obavijesti građana, pučkog pravobranitelja ili na zahtjev suda. U konkretnom slučaju ovaj postupak vodi se na temelju obavijesti građana. Dakle, sud pokreće postupak po službenoj dužnosti.

10. Odredbom članka 87. ZUS-a propisano je da podnositelj zahtjeva iz članka 83. stavka 1. ovog Zakona ima pravo podnijeti zahtjev nadležnom javnopravnom tijelu za izmjenu pojedinačne odluke javnopravnog tijela, kojom je povrijeđeno njegovo pravo ili pravni interes odgovarajućom primjenom odredaba o obnovi upravnog postupka u roku od tri mjeseca od dana objave presude u »Narodnim novinama«. Iz navedenog proizlazi da u slučaju ukidanja općeg akta ili neke njegove odredbe zahtjev za izmjenu pojedinačne odluke mogu podnijeti samo one osobe temeljem čijeg zahtjeva je opći akt ili pojedina njegova odredba ukinuta, a sve druge osobe čija prava ili pravni interes su eventualno povrijeđeni pojedinačnim aktom, koji je utemeljen na ukinutom općem aktu, tu mogućnost nemaju.

Člankom 6. osporene Odluke propisano je da će o iznosima novčane pomoći i razlozima prestanka novčane pomoći sukladno ovoj odluci nadležno gradsko upravno tijelo po službenoj dužnosti donijeti pojedinačne akte, radi usklađenja s odredbama ove Odluke do 31. prosinca 2022. Navedeno znači, da ukoliko eventualno sud osporenu Odluku ocjeni nezakonitom, a sukladno članku 6. osporene Odluke nadležno gradsko upravno tijelo do 31. prosinca 2022. donese pojedinačne akte korisnicima novčane pomoći, a kako se ovaj postupak vodi po službenoj dužnosti, za korisnike kojima se donesu pojedinačni akti o iznosima novčane pomoći i razlozima prestanka, sukladno osporenoj Odluci, nastupit će štetne i nepopravljive posljedice. Naime, navedeni korisnici neće moći s uspjehom zahtijevati izmjenu pojedinačne odluke, budući da tu izmjenu mogu tražiti samo one osobe temeljem čijeg zahtjeva je opći akt ukinut.

11. S obzirom na to da je u obavijesti građana kojom se traži pokretanje postupka za ocjenu zakonitosti izneseno niz činjenica koje treba utvrditi, te da je predloženo niz dokaza kojima se navedene činjenice mogu utvrditi, te je isto tako u očitovanju donositelja navedeno niz činjenica koje je potrebno utvrditi, te niz dokaza kojima se one mogu utvrditi, ovaj Sud ocjenjuje da se radi o složenom postupku, a imajući na umu posljedice koje za adresate Odluke nastupaju donošenjem pojedinačnih akata temeljem članka 6. Odluke, sud je na temelju članka 85. stavka 2. ZUS-a obustavio izvršenje osporavane Odluke od dana donošenja ovog rješenja do donošenja odluke kojom će odlučiti o zakonitosti osporavane Odluke.

12. Ovo rješenje ni na koji način ne prejudicira odluku Suda o zakonitosti osporavane Odluke.

Poslovni broj: Usoz-143/22-15

Zagreb, 12. prosinca 2022.

Predsjednica vijeća
 Ljiljana Karlovčan-Đurović, v. r.